खेलकुदमा प्रेरित गर्दै 'स्कुल टु ओलम्पिक'   
नेपाल ओलम्पियन संघले विद्यार्थीलाई खेलक्षेत्रमा लाग्न प्रोत्साहित गर्ने उद्देश्यका साथ आयोजना गरिरहेको ‘स्कुल टु ओलम्पिक’ को दोस्रो चरण यहाँ सकिएको छ ।
सुर्खेत — नेपाल ओलम्पियन संघले विद्यार्थीलाई खेलक्षेत्रमा लाग्न प्रोत्साहित गर्ने उद्देश्यका साथ आयोजना गरिरहेको ‘स्कुल टु ओलम्पिक’ को दोस्रो चरण यहाँ सकिएको छ ।कर्णालीका जुम्ला र सुर्खेत दुई जिल्लामा विभिन्न विद्यालयका विद्यार्थीबीचमा स्कुल टु ओलम्पिक कार्यक्रम भएको थियो । जुम्लामा फागुन १२ मा भएको थियो । एसओएस हर्मन माइनर विद्यालय सुर्खेतमा सोमबार आयोजित कार्यक्रममा ओलम्पियन दीपक विष्ट, देवु थापा, कमलबहादुर अधिकारी र १३ औं सागका स्वर्ण विजेता दीपक हमालले आफ्नो खेलाडी जीवनका बारेमा बताएका थिए ।सुदूरश्चिम खेलकुद विकास परिषद्को सहयोगमा यसअघि पुसमा सुदूरपश्चिमको धनगढी र कञ्चनपुरमा स्कुल टु ओलम्पिक गरिएको संघले जनाएको छ । सुर्खेतमा एसओएससहित विभिन्न ७ विद्यालयका विद्याथीको बाक्लो उपस्थिति रहेको थियो ।नेपाल ओलम्पियन संघका अध्यक्ष दीपक विष्टले अनुशासन, अठोट, समपर्णले मात्र खेलाडी जीवनमा सफलता मिल्ने बताएका थिए । जुडोबाट सागमा रजत र कांस्य जितेकी देवु थापा कर्णालीको विकट जिल्ला जुम्लामा जन्मे पनि नेपाल प्रहरीमा भर्ना भएर खेलकुदमा लाग्ने अवसर मिलेको बताइन् । त्यसले नै आफूलाई खेलकुदको सफलतातर्फ पुर्‍याएको स्मरण गरिन् ।१० औं सागमा भारोत्तोलनबाट स्वर्ण जितेका ओलम्पियन कमलबहादुर अधिकारीले आर्थिक अवस्था कमजोर भएर पढाइलाई निरन्तरता दिन नसकेको बताउँदै नेपाली सेनामा आबद्ध भएपछि खेलकुदतर्फ लागेको र त्यसैमा सफलता पाएको चर्चा गरे । उनले आफूलाई खेलाडी हुनुमा गर्व लाग्ने बताए ।१३ औं सागका स्वर्णधारी सुर्खेतकै दीपक हमालले स्कुल पढ्दा फिल्म हेरेर उसु खेलमा लाग्न प्रेरणा मिलेको स्मरण गरे ।जुम्लाको खलंगामा शुक्रबार चन्दननाथ नमुना माविमा भएको कार्यक्रममा ओलम्पियन तथा सागका पदक विजेता हरि रोकाय पनि सहभागी थिए । उनले पनि आफ्नो खेल जीवनको चर्चा गर्दै जुम्लाका विद्यार्थीले एथलेटिक्सको अभ्यास गर्न चाहे आफूले सहयोग गर्ने वचन दिए । रकर्णाली प्रदेश खेलकुद विकास परिषद्को सहयोगमा भएको स्कुल टु ओलम्पिक कार्यक्रमलाई सातै प्रदेशमा प्रदेश खेलकुदको सहयोगमा सञ्चालन गर्ने लक्ष्य रहेको अध्यक्ष विष्टले बताए । सुर्खेतमा एसओएस चिल्ड्रेन भिलेजका डाइरेक्टर गोपाल घिमिरेको सभापतित्वमा भएको कार्यक्रममा कर्णाली प्रदेश सांसद विन्दमान विष्ट, कर्णाली खेलकुदका उपाध्यक्ष प्रमोद हमाल, सदस्य सचिव विश्वामित्र सन्ज्याललगायतले स्कुल टु ओलम्पिक कार्यक्रमले विधार्थीमा खेलकुदतर्फ आकर्षित हुन प्ररेणा मिल्ने विश्वास गरे । संघले जुम्ला र सुर्खेतमा सहभागी विद्यालयलाई खेल फुटबल, भलिबल, जर्सी सेट प्रदान गरेको थियो ।